በኤርትራ የሰብዓዊ መብት ሁኔታን በማጣራት ኮሚሽኑ ያወጣውን ሪፖርት እንደሚደግፉ ኤርትራውያን  ገለጹ
በዛሬው ዕለት አምስት ሺ የሚሆኑ የኤርትራ  ስደተኞች የተመድ የሰብዓዊ መብት አጣሪ  ኮሚሽን ያወጣውን ሪፖርት በመደገፍ  ባካሄዱት ሰላማዊ ሰልፍ  እንደገለጹት  አምባገነናዊው  የኤርትራ  መንግሥት  በዜጎቹ ላይ የሚያደርሰውን  የሰብዓዊ  መብት  አጣርቶ  ለዓለም አቀፍ ማህበረሰብ  እንዲቀርብ ማድረጉ  በጽኑ  የሚደግፉት መሆኑን ገልጸዋል።ከገነት ሆቴል አንስቶ እስከ አፍሪካ  ህብረት ኮሚሽን በተካሄደው ሰላማዊ ሰልፍ ኤርትራውያን ስደተኞች  የኢሳያስ አምባገነናዊ አገዛዝ ያክትም ፣የኮሚሽኑን ሪፖርት እንደግፋለን ፣በኤርትራ ጭቆና ይብቃ፣ ኢሳያስና ባለሥልጣናቱ ለዓለም አቀፉ  የወንጀለኞች ፍርድ ቤት ይቅረቡ የሚሉ መፈክሮች በማንገብና በከፍተኛ ድምጽ በማሰማት መልዕክታቸውን አስተላልፈዋል ።በሰላማዊ ሰልፉ ላይ የተገኙት ኤርትራውያን ሰላማዊ ሰልፉን ካካሄዱ በኋላ በተወካዮቻቸው አማካኝነት  አቋማቸውን  የሚገልጸውን   ደብዳቤ  በአዲስ አበባ ለሚገኘው  የአፍሪካ ህብረት ኮሚሽን  አስገብተዋል ።በሰላማዊ ሰልፉ ላይ የተሳተፉና ዋኢማ ያነጋጋራቸው አቶ አድሃኖም ፍትዊና አቶ ካህሳይ ይህደጎ እንደገለጹት የኤርትራ አምባገነናዊ መንግሥት ለሁለት አሥርት ዓመታት ያህል የኤርትራ  ህዝብን ያለዴሞክራሲ ፣ ለፍትህ እጦትና ለሰብዓዊ መብት ረገጣ ሲዳርገው መቆየቱንና በመላው ዓለም የሚገኙ ኤርትራውያን በሙሉ ድምጻቸውን ለዓለም  አቀፉ ማህበረሰብ  የሚያሰሙበት ጊዜ  ወሳኝ  ጊዜ መሆኑን ተናግረዋል ።ወጣት አቤል አውዓሎምና ሄለን ገብረአምላክ  በበኩላቸው  ከኤርትራ  ወደ ኢትዮጵያ  የገቡት  በከፍተኛ መስናክልና የስቃይ ሁኔታ የኢትዮ- ኤርትራን ድንበር በማለፍ  መሆኑን  ጠቁመው   ኤርትራውያን ወጣቶች  በአገራቸው ኮርተውና በልማት ተሳትፈው አገራቸውን እንዳያበለጽጉ የአምባገነኑ የኢሳያስ አፈወርቂ መንግሥት ትልቅ እንቅፋት በመፍጠሩ  በአሰቃቂ ሁኔታ  እየተሰደዱ ይገኛሉ ብለዋል ።ብርሃነ ዘውዴና እቁባይእዝጊ ድቡስ በአሁኑ ወቅት የኤርትራ መንግሥት በቅርቡ የኤርትራ  ሰብዓዊ  መብት  አጣሪ ኮሚሽን ባወጣው ሪፖርት  ተደናግጦ  በኢትዮጵያ ላይ  ትንኮሳ  በማካሄድ  የትኩረት አቅጣጫን ለማስቀየር የማይሳካለትን ሙከራ አድርጓል በማለት  የኤርትራ መንግሥት እስኪገረሰስ ድረስ የዓለም አቀፍ ማህበረሰብ የኤርትራ ሁኔታ እንዲረዱት በማድረግ  ትግሉን እንደሚቀጥሉ ተናግረዋል ።በአዲስ አበባ  ከተማ  ከ 20 ሺ  በላይ የሚሆኑ  የኤርትራ ስደተኞች  የሚገኙ ሲሆን እንዲሁም   በአጠቃላይ  በኢትዮጵያ  ከ 170  ሺ በላይ የኤርትራውያን ስደተኞች እንደሚገኙ ዋልታ ኢንፎርሜሽን ማዕከል ዘግቧል ።